黄樓歌
作者：賀鑄
朝代：宋

paragraphs: 君不見熙寧丁巳秋，靈平未塞河橫流。
澶漫勢欲浮東州，斯人坐有爲魚憂。
當時賢守維蘇侯，厭術不取三犀牛。
跨城岧嶢起黄樓，五行相推土勝水，鼉作黿驚走鞭箠。
三丈渾流變清泚，南來船車鷁銜尾。
使君登覽興如何，舞劍吟箋賓從多。
水平照影見雁下，山空答響聞漁歌。
樓下汀洲長芳草，一麾南出彭門道。
昨日春遊詠白蘋，後夜秋風悲鵩鳥。
黄岡汝海心悠哉，青衫白髮多塵埃。
采菱伎女今何在，騎竹兒童望不來。
望不來，碧雲明月長裴徊。